CELEX: 
Language: da
Date: 2019-07-01 00:00:00
Title: KOMMISSIONENS GENNEMFØRELSESAFGØRELSE (EU) …/… om adgangsrettigheder til sikkerhedsanbefalinger og svar herpå, der er registreret i den europæiske centrale database, og om ophævelse af afgørelse 2012/780/EU

KOMMISSIONENS GENNEMFØRELSESAFGØRELSE (EU) …/…
            
            
               af 1.7.2019
            
            
               om adgangsrettigheder til sikkerhedsanbefalinger og svar herpå, der er registreret i den europæiske centrale database, og om ophævelse af afgørelse 2012/780/EU
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 376/2014 om indberetning og analyse af samt opfølgning på begivenheder inden for civil luftfart, ændring af Europa-Parlamentets og Rådets forordning (EU) nr. 996/2010 og ophævelse af Europa-Parlamentets og Rådets direktiv 2003/42/EF, Kommissionens forordning (EF) nr. 1321/2007 og Kommissionens forordning (EF) nr. 1330/2007
                  1
               , særlig artikel 8, stk. 4, og
            
            
               ud fra følgende betragtninger:
            
            
               (1)I henhold til artikel 18, stk. 5, i Europa-Parlamentets og Rådets forordning (EU) nr. 996/2010
                  2
                skal alle sikkerhedsanbefalinger og svar herpå registreres i det centrale register.
            
            
               (2)Det centrale register, der er omhandlet i betragtning 1, er oprettet ved forordning (EU) nr. 376/2014 som den europæiske centrale database. 
            
            
               (3)I henhold til artikel 10 i forordning (EU) nr. 376/2014 er adgangen til rapporter om begivenheder, der er registreret i den europæiske centrale database, begrænset på grund af deres fortrolige karakter. Der er på den anden side en legitim interesse i at give offentlig adgang til alle sikkerhedsanbefalinger og svarene herpå grundet det overordnede formål med forordning (EU) nr. 996/2010 og (EU) nr. 376/2014, som netop er at reducere antallet af ulykker og fremme udbredelsen af resultaterne fra sikkerhedsrelaterede hændelser. Eksistensen af en sådan legitim interesse bekræftes yderligere af den kendsgerning, at sikkerhedsundersøgelsesrapporterne, som ofte indeholder sikkerhedsanbefalinger, skal offentliggøres i henhold til forordning (EU) nr. 996/2010.
            
            
               (4)I henhold til artikel 8, stk. 4, i forordning (EU) nr. 376/2014 skal Kommissionen vedtage ordninger for forvaltningen af den europæiske centrale database. Eftersom der af sikkerhedshensyn ikke bør være direkte adgang til den europæiske centrale database, bør alle sikkerhedsanbefalinger og svarene herpå, som er opbevaret i den europæiske centrale database, gøres tilgængelige for offentligheden via et separat offentligt tilgængeligt websted.
            
            
               (5)Det bør i forbindelse med lagring, behandling og udveksling af data til enhver tid og på alle niveauer sikres, at forpligtelserne vedrørende beskyttelse af personoplysninger i Europa-Parlamentets og Rådets forordning (EU) 2016/679
                  3
                og (EU) 2018/1725
                  4
                overholdes.
            
            
               (6)Kommissionens afgørelse 2012/780/EU
                  5
                bør ophæves og erstattes af nærværende afgørelse, i hvilken der i modsætning til afgørelse 2012/780/EU bør fastsættes bestemmelser om, at der ikke alene skal være offentlig adgang til sikkerhedsanbefalingerne, men også til svarene herpå. 
            
            
               (7)Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 127 i Europa-Parlamentets og Rådets forordning (EU) 2018/1139
                  6
                —
            
            
               VEDTAGET DENNE AFGØRELSE: 
            
            
               Artikel 1
            
            
               Genstand
            
            
               Ved denne afgørelse fastsættes der bestemmelser vedrørende forvaltningen af den europæiske centrale database, der er oprettet i henhold til artikel 8, stk. 1, i forordning (EU) nr. 376/2014, for så vidt angår adgangen til sikkerhedsanbefalinger som omhandlet i artikel 2, nr. 15), i forordning (EU) nr. 996/2010 og de svar herpå, der er registreret i henhold til artikel 18, stk. 3, i samme forordning.
            
         
         
            
               Artikel 2
            
            
               Status for sikkerhedsanbefalinger og svar herpå
            
            
               Alle sikkerhedsanbefalinger og svarene herpå, der er registreret i den europæiske centrale database, gøres tilgængelige for offentligheden via et offentligt websted, som oprettes og forvaltes af Kommissionen.
            
            
               Artikel 3
            
            
               Beskyttelse af personoplysninger
            
            
               Behandlingen af personoplysninger i henhold til denne afgørelse sker i overensstemmelse med forordning (EU) 2016/679 og (EU) 2018/1725.
            
            
               Artikel 4
            
            
               Fortrolighed
            
            
               Svar på sikkerhedsanbefalinger, der er offentliggjort i henhold til denne afgørelse, må ikke indeholde fortrolige oplysninger. Medlemsstaterne fastlægger passende procedurer desangående. 
            
            
               Artikel 5
            
            
               Ophævelse
            
            
               Afgørelse 2012/780/EU ophæves. 
            
            
               Artikel 6
            
            
               Ikrafttræden
            
            
               Denne afgørelse træder i kraft på tyvendedagen efter offentliggørelsen i Den Europæiske Unions Tidende.
            
            
               Udfærdiget i Bruxelles, den 1.7.2019[…].
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 122 af 24.4.2014, s. 18. 
               
               
                  
                     (2)
                  
                        Europa-Parlamentets og Rådets forordning (EU) nr. 996/2010 af 20. oktober 2010 om undersøgelse og forebyggelse af havarier og hændelser inden for civil luftfart og om ophævelse af direktiv 94/56/EF (EUT L 295 af 12.11.2010, s. 35).
               
               
                  
                     (3)
                  
                        Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).
               
               
                  
                     (4)
                  
                        Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
               
               
                  
                     (5)
                  
                        Kommissionens afgørelse 2012/780/EU af 5. december 2012 om adgangsrettigheder til det centrale europæiske register over sikkerhedsanbefalinger i henhold til artikel 18, stk. 5, i Europa-Parlamentets og Rådets forordning (EU) nr. 996/2010 om undersøgelse og forebyggelse af havarier og hændelser inden for civil luftfart og om ophævelse af direktiv 94/56/EF (EUT L 342 af 14.12.2012, s. 46)
               
               
                  
                     (6)
                  
                        Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur (EUT L 212 af 22.8.2008, s. 1).